C 498/48
MT
Il-Ġurnal Uffiċjali tal-Unjoni Ewropea
30.12.2022
Lejn qafas strateġiku ġdid għall-Fondi Strutturali u ta’ Investiment Ewropej ...
35. jinnota ċerta tendenza lejn il-multiplikazzjoni tal-fondi ta’ investiment fil-livell Ewropew, li wħud jinsabu taħt ġestjoni diretta, ġestjoni kondiviża (bħall-Fondi Strutturali u ta’ Investiment Ewropej — il-Fondi SIE) jew bi rwol ewlieni tal-Istat fl-implimentazzjoni tagħhom (il-pjani nazzjonali għall-irkupru u r-reżiljenza appoġġjati mill-Fond għall-Irkupru u r-Reżiljenza);
36. jinsab imħasseb dwar it-tendenza attwali ta’ żieda fit-trasferiment tal-Fondi SIE lejn politiki jew programmi oħra, bħall-pjani nazzjonali għall-irkupru u r-reżiljenza jew programmi taħt ġestjoni diretta bħal Orizzont Ewropa; b’dan il-mod, jopponi bil-qawwa t-trasferiment tal-fondi tal-politika ta’ koeżjoni u tal-Fond Agrikolu Ewropew għall-Iżvilupp Rurali (FAEŻR) lejn il-Fond għall-Irkupru u r-Reżiljenza: il-Fond għall-Irkupru u r-Reżiljenza, ibbażat fuq l-Artikolu 175 tat-TFUE, għandu l-għan li jissupplimenta l-isforzi tal-politika ta’ koeżjoni biex jintlaħqu l-għanijiet tal-Artikolu 174 tat-TFUE u mhux il-kuntrarju; barra minn hekk, ifakkar li l-politika ta’ koeżjoni diġà tirrappreżenta kontribut ewlieni għall-investiment ekoloġiku Ewropew u għall-indipendenza enerġetika tal-UE; għalhekk jikkonkludi li r-riċentralizzazzjoni tal-fondi Ewropej permezz tat-trasferiment tal-fondi msemmi hawn fuq lejn il-Fond għall-Irkupru u r-Reżiljenza mhijiex ġustifikata;
37. jinnota li din it-tendenza twassal għal effett negattiv doppju fejn, minn naħa waħda, tikkontribwixxi għat-tnaqqis tal-effikaċja tal-politika ta’ koeżjoni bħala politika ta’ żvilupp fit-tul u, min-naħa l-oħra, għat-tnaqqis tagħha bħala linja baġitarja sempliċi fil-qafas finanzjarju pluriennali tal-Unjoni Ewropea;
38. jistieden għalhekk lill-Kummissjoni Ewropea tiżviluppa qafas strateġiku ġdid għall-perjodu ta’ wara l-2027 li jiffoka fuq sħubija u governanza f’diversi livelli u li jistabbilixxi dispożizzjonijiet ġenerali għall-fondi ta’ investiment kollha tal-Unjoni Ewropea b’dimensjoni territorjali, jiġifieri l-Fondi SIE, il-Fond Soċjali għall-Klima li possibbilment jinħoloq fil-futur, il-FAEŻR u l-Fond futur għall-Irkupru u r-Reżiljenza fejn rilevanti;
39.
jinsisti b’mod partikolari fuq l-integrazzjoni mill-ġdid meħtieġa tal-FAEŻR f’dan il-qafas strateġiku ġdid;
40. jappella wkoll sabiex tingħata attenzjoni partikolari lill-futur tal-Fond Soċjali Ewropew (FSE) sabiex jinkorpora dimensjoni territorjali aktar estensiva u li r-rwol tal-awtoritajiet lokali u reġjonali jissaħħaħ fl-implimentazzjoni tiegħu;
... li għandu l-għan li jikseb semplifikazzjoni ġenwina fl-implimentazzjoni tal-Fondi SIE ...
41. jinnota li l-qafas leġiżlattiv għall-politika ta’ koeżjoni tal-2021-2027 fih miżuri sinifikanti ta’ semplifikazzjoni, bħall-estensjoni ta’ għażliet ta’ spejjeż semplifikati, li jridu jiġu evalwati ladarba jiġu applikati fil-kuntest tal-programmaz­ zjoni għall-2021-2027;
42. ifakkar, madankollu, li l-proliferazzjoni tal-fondi u r-regoli, l-iskedi ta’ żmien u l-modalitajiet għall-implimentazzjoni tal-fondi taħt ġestjoni kondiviża dan l-aħħar wasslet għal żieda fil-piż amministrattiv għall-awtoritajiet tal-ġestjoni tal-fondi, li ħafna drabi jinsabu fil-livell reġjonali;
43. jinnota li dan il-piż amministrattiv iwassal għal dewmien fil-ħolqien ta’ Fondi SIE li għalihom ir-reġjuni ħafna drabi jitqiesu responsabbli, u li jdgħajjef l-immaġni tal-politika ta’ koeżjoni bħala politika ta’ investiment effettiva f’għajnejn iċ-ċittadini Ewropej;
44.
jenfasizza r-rwol ewlieni tar-reġjuni fid-dekompartimentalizzazzjoni tal-implimentazzjoni tal-Fondi SIE u fir-rabta tagħhom ma’ approċċ ibbażat fuq il-post sabiex jiġu appoġġjati l-istrateġiji ta’ żvilupp ibbażati fuq il-post;
45. jistieden għal darba oħra lill-Kummissjoni tibda proċess ta’ riflessjoni fit-tul li jinvolvi lill-awtoritajiet tal-ġestjoni tal-Fondi SIE fil-livell reġjonali biex jiġu ssemplifikati r-regoli ta’ ġestjoni, monitoraġġ u verifika li jwasslu għal riforma ġenwina fid-dawl tal-pakkett leġiżlattiv li jmiss tal-politika ta’ koeżjoni għall-perjodu ta’ wara l-2027;
46. ifakkar l-appell tal-Kumitat Ewropew tar-Reġjuni biex jiġi implimentat kuntratt ta’ fiduċja bejn il-Kummissjoni Ewropea u l-awtoritajiet li jimmaniġġjaw il-politika ta’ koeżjoni biex jerġgħu jagħmlu l-Fondi SIE attraenti għall-iżviluppaturi tal-proġetti u b’tali mod li l-programmi li kellhom żball residwu baxxa ħafna matul il-perjodu ta’ programmazzjoni 2021-2027 ikunu jistgħu jibbenefikaw minn semplifikazzjoni tar-regoli ta’ ġestjoni, kontroll u awditjar għall-perjodu ta’ programmazzjoni li jmiss;